Με κλάματα μίλησε ο προφυλακισμένος βουλευτής Στάθης Μπούκουρας στην Ολομέλεια της Βουλής κατά τη συζήτηση επί του αιτήματος για άρση της ασυλίας για οπλοκατοχή, την Τετάρτη, 7 Μαΐου. «Δεν θα σας διαβάσω τίποτα από αυτά που έχω γράψει. Ένα ερώτημα θα απευθύνω. Είχα πει στην ανακρίτρια ότι κοιμήθηκα φούρναρης και ξύπνησα βουλευτής και είμαι πολύ περήφανος. Είμαι λαϊκό παιδί που εργάζομαι από 15 χρονών. Ο πατέρας μου έπαθε καρκίνο και αναγκάστηκα να αναλάβω την οικογένειά μου. Είμαι παντρεμένος με την ίδια γυναίκα από το 1988. Είμαι περήφανος για το γιό μου, που είναι 18 χρονών, για τα παιδιά μου. Τα βλέπω μία ώρα την εβδομάδα και με ρωτάνε "γιατί είσαι στη φυλακή" και δεν ξέρω τι να τους πω. Δεν έχω να τους πω τίποτα. Κάθομαι και τα κοιτάω», είπε ο κ. Μπούκουρας μέσα σε αναφιλητά.